|  |  |
| --- | --- |
| **IZVJEŠĆE O PROVEDENOM SAVJETOVANJU SA ZAINTERESIRANOM JAVNOŠĆU** | |
| Naziv akta o kojem je savjetovanje provedeno:  Nacrt prijedloga Programa javnih potreba u predškolskom odgoju i obrazovanju te skrbi o djeci rane i predškolske dobi Grada Rijeke za pedagošku 2021./2022. godinu. | |
| Vrijeme trajanja savjetovanja: Savjetovanje je provedeno u trajanju od 30 dana odnosno od 10. veljače do 12. ožujka 2021. godine. | |
| Cilj i glavne teme savjetovanja | Osnovni cilj savjetovanja bio je dobivanje povratnih informacija od zainteresirane javnosti u svezi predloženog Programa javnih potreba u predškolskom odgoju i obrazovanju te skrbi o djeci rane i predškolske dobi Grada Rijeke za pedagošku 2021./2022. godinu. |

|  |  |  |  |  |
| --- | --- | --- | --- | --- |
| **Red. broj** | **Naziv dionika (pojedinac, organizacija, institucija)** | **Članak na koji se odnosi primjedba/**  **prijedlog** | **Tekst primjedbe/prijedloga** | **Prihvaćanje/ neprihvaćanje primjedbe ili prijedloga** |
| 1. | Lea Juretić | Komentar na Program bez navoda konkretnog članka s primjedbom/prijedlogom | Nedostatni kapaciteti ranog i predškolskog odgoja su dugogodišnji problem u gradu Rijeci. Potrebe i interesi za vrtić/jaslice jasno su izraženi svake godine putem prijava za upis djece u DV. Upravo zbog toga smo u jesen 2020 pokrenuli peticiju zajedno sa inicijativom odgojitelja SIDRO za bolje uvjete djeci u vrtićima. | Komentar je razmotren te navodimo kako Grad Rijeka kontinuirano ulaže u širenje kapaciteta postojećih vrtića i izgradnju novih, te putem sufinanciranja djelatnosti vrtića drugih osnivača povećava obuhvat djece predškolskim odgojem i obrazovanjem, uz istovremeno poštivanje svih pozitivnih propisa, a posebice Državnog standarda predškolskog odgoja i naobrazbe. |
| 2. | Milan Vujnović | Komentar na Program bez navoda konkretnog članka s primjedbom/prijedlogom | Poludnevni boravak (6-satni) uvrstiti kao kategoriju za plaćanje u vrtićima kojima je grad osnivač na način kako se sufinancira za vrtiće drugih osnivača (cca 50% cijene cjelodnevnog boravka). | Prijedlog je razmotren, ali nije prihvaćen, budući da se isti odnosi na problematiku koja je regulirana Odlukom o mjerilima za naplatu usluga Dječjeg vrtića Rijeka od roditelja korisnika usluga, Odlukom o mjerilima za naplatu usluga Dječjeg vrtića More od roditelja korisnika usluga, Odlukom o mjerilima za naplatu usluga Dječjeg vrtića Sušak od roditelja korisnika usluga. |
| 3. | Pojedinac | Komentar na Program bez navoda konkretnog članka s primjedbom/prijedlogom | Poštovani, naša djeca su budućnost i naši najosjetljiviji građani, te Vas molim da se obrati pozornost da se niti jedno dijete ne izostavi kada je u pitanju predškolski odgoj. Naravno da svaki građanin polazi najprije od sebe i problema sa kojima se on sam susreo, odnosno za koje može reći da isti problemi stvarno postoje. Vezano za navedeno, želim naglasiti potrebu da se u vrtićima u gradu Rijeci povećaju kapaciteti kada se radi o upisu djece sa teškoćama u razvoju, prvenstveno mislim na teškoće iz spektra autizma ali svakako ne treba zanemariti niti druge vrste teškoća, odnosno da se djeci omogući uključenje u programe predškolskog odgoja koji će biti prilagođeni njihovim potrebama, rad uz odgovarajući stručni kadar. | Napomena: sljedeći odgovor daje se objedinjeno za primjedbe koje su navedene pod rednim brojevima 3., 4. i 5.  Prijedlog je razmotren, ali budući da se ovim Programom ne regulira broj odgojno-obrazovnih skupina u pojedinom vrtiću pa tako ni broj odgojno-obrazovnih skupina namijenjenih djeci s teškoćama, ne postoji mogućnost njegove izmjene i/ili dopune.  Dječji vrtići kontinuirano prate potrebe roditelja te svake nove pedagoške godine prilagođavaju broj i vrstu odgojno-obrazovnih skupina iskazanim potrebama.  Posebne skupine namijenjene djeci s težim i/ili višestrukim teškoćama u razvoju dječji vrtići otvaraju prema iskazanim potrebama roditelja prilikom zaprimanja prijava za upis djece, a sukladno prostornim i kadrovskim mogućnostima te Državnom pedagoškom standardu. Vrsta odgojno-obrazovne skupine ovisi o vrsti teškoće odnosno medicinskoj dokumentaciji djeteta. Trenutno u dječjim vrtićima grada Rijeke djeluje 6 posebnih odgojno-obrazovnih skupina.  Pored toga, vrtići kontinuirano otvaraju tzv. inkluzivne skupine odnosno odgojno-obrazovne skupine s redovitim programom u koje se u pravilu upisuju djeca s lakšim teškoćama u razvoju i to na temelju mišljenja stručnog povjerenstva, stručnih suradnika i odgovarajućih medicinskih nalaza. Broj ovih skupina određuje dječji vrtić prema iskazanim potrebama roditelja, kadrovskim mogućnostima i mjerilima Državnog pedagoškog standarda.  Državnim pedagoškim standardom utvrđuju se, između ostalog, mjerila za broj djece u odgojnim skupinama mjerila za broj odgojitelja, stručnih suradnika i ostalih zaposlenika u dječjem vrtiću, te predškolski odgoj i obrazovanje djece s posebnim potrebama. Člankom 22. Standarda regulira se mogućnost smanjenja broja djece u odgojno-obrazovnoj skupini uslijed uključivanja u skupinu djeteta s teškoćama dok se člankom 23. određuje broj djece s teškoćama u odgojno-obrazovnim skupinama posebnog programa, ovisno o dobi djece i vrsti teškoće. Članak 28. Standarda propisuje potreban broj odgojitelja i drugih radnika po odgojno-obrazovnoj skupini te je iz njega moguće iščitati da u jednoj skupini s posebnim cjelodnevnim programom za djecu s teškoćama rade dva odgojitelja i po jedan stručnjak edukacijsko-rehabilitacijskog profila i jedan pomoćni radnik za njegu, skrb i pratnju.  Odgojitelji i stručni suradnici u dječjem vrtiću u obvezi su trajnog stručnog usavršavanja u domeni svoje djelatnosti, kao dio svoje redovite satnice. Stručni suradnici obvezni su u neposrednome pedagoškom radu s djecom, odgojiteljima i roditeljima provoditi 25 radnih sati tjedno, a čime je također obuhvaćen rad s djecom s teškoćama. U radu s djecom s teškoćama poseban značaj imaju stručnjaci edukacijsko-rehabilitacijskog profila koji rade na prepoznavanju, ublažavanju i otklanjanju teškoća djece te stvaraju uvjete za uključivanje djece u posebne i redovite programe dječjeg vrtića. Dječji vrtić Sušak ima zaposlena tri stručna suradnika: pedagoga, psihologa i edukacijskog rehabilitatora kao i Dječji vrtić More, dok Dječji vrtić Rijeka kao najveća predškolska ustanova u našemu gradu s najvećim brojem skupina i djece s teškoćama ima zaposleno 14 stručnih suradnika: 5 pedagoga, 5 psihologa i 4 edukacijska rehabilitatora. Spomenimo ovdje i zaposlenog  stručnog suradnika – psihologa isključivo zaduženog za rad s djecom s teškoćama što svakako smatramo nadstandardom u brizi djece s teškoćama. Osim stručnih suradnika, s djecom s teškoćama u posebnim i tzv. inkluzivnim odgojno-obrazovnim skupinama rade rehabilitatori-odgojitelji kojih Dječji vrtić Sušak i More imaju zaposlenog po jednog radnika, dok ih Dječji vrtić Rijeka ima zaposleno ukupno 7, a što je također kategorija koju smatramo nadstandardom u odnosu na postojeće zakonsko rješenje. |
| 4. | Pojedinac | Komentar na Program bez navoda konkretnog članka s primjedbom/prijedlogom | Ako je moguće povećati broj inkluzivnih grupa u vrtićima. Svake godine puno djece ne može upisati vrtić a da ne spominjemu djecu s posebnim potrebama. |
| 5. | Tea Mičić Badurina | Komentar na Program bez navoda konkretnog članka s primjedbom/prijedlogom | Navedeno je da se Programom javnih potreba u predškolskom odgoju i obrazovanju te skrbi o djeci rane i predškolske dobi Grada Rijeke za pedagošku 2021./2022. godinu, stvaraju uvjeti za zadovoljavanje razvojnih potreba djece održavanjem postignutih standarda kvalitete i radom na njihovom podizanju. U tom smislu, osvrnula bih se na jedan segment zadovoljavanja razvojnih potreba kod djece s poteškoćama u razvoju. Pravo svakog djeteta da bude uključen u redovite odgojno-obrazovne programe u kojima će se zajedno sa svojim vršnjacima razvijati na način primjeren njegovim mogućnostima, potrebama i interesima. Naime, sve veći je broj djece s nekim oblikom teškoće u razvoju, kojoj je potrebna stručna podrška. Kod poticanja razvoja socijalnih kompetencija djeteta zasigurno prvo mjesto zauzimaju odgojitelji. U svakom Centru sad već sasvim sigurno postoje skupine s djecom s teškoćama. Te skupine su same po sebi velike te dva i tako preopterećena odgojitelja teško mogu pružiti podršku s adekvatnim pristupom i metodama djeci s teškoćama. Uostalom, nisu ni kvalificirani za takvo što. Protokolarni stručni pedijatrijski tim (neurolog, psihijatar, psiholog i edukacijski rehabilitator) kod djece s poteškoćama u razvoju, posebice onima iz autističnog spektra te s djecom s poteškoćama u socijalnoj komunikaciji, redovito u svojim preporukama naglašavaju uključivanje vrtićke stručne podrške (prvenstveno edukacijskog rehabilitatora i logopeda educiranih za rad s takvom djecom) koji bi, zajedno s odgojiteljima timski radili na inkluziji djeteta, odnosno na njegovom kognitivnom, socijalnom i emocionalnom razvoju. Na taj način bi se i odgajatelji educirali za rad u inkluziji. „Pokrivenost“ stručnom podrškom, prema tumačenju Centra za ranu intervenciju, podrazumijeva i već samu uključenost djeteta u redovni vrtić, što apsolutno ne znači da dijete s poteškoćama time dobiva ono što mu je zaista i potrebno, a to je stručna podrška koja će mu omogućiti aktivno i potpuno sudjelovanje u odgojnoj skupini, podići samopouzdanje i pružiti osjećaj pripadnosti. Takvim se pristupom, jedino štiti već i onako opterećen sustav, a roditelje ostavlja bespomoćnima. Grad Rijeka, u odnosu na neke druge gradove i općine, kroz vrtićke programe prepoznao je inkluzivne programe kao potrebne i važne dijelove predškolskog sustava. Nažalost, pokazuje se da ih je premalo jer broj djece iz godine u godinu raste. Ako, primjerice, na 30 skupina postoji samo jedan rehabilitator koji s psihologom obilazi djecu jednom tjedno, teško se može reći da ta djeca uživaju neki nadstandard (bez obzira na to što je formalno definirano standardom – jer on je nedostatan u ovakvim slučajevima). Svjesna sam činjenice da su ovo nesigurna i izazovna vremena te da je proračunskih sredstava malo u odnosu na potrebe. No vjerujem da bi roditelji pristali i na sufinanciranje stručne podrške budući da je ona i privatno teško dobavljiva, a mnogima je u punom opsegu i financijski nedostižna. Sustav je, nažalost, takav da u njemu naprosto nema podrške za djecu s poteškoćama. Prijedlozi su sljedeći: – povećati tjedni broj obilazaka (direktnog rada s djecom) stručnog tima (edukacijski rehabilitator/psiholog) za skupine u kojima za to postoji potreba – otvoriti veći broj inkluzivnih skupina po Centrima, koje će imati prateću stručnu podršku |